Št. zadeve: 013-4/2023/44

Datum: 7. 3. 2024

|  |  |
| --- | --- |
| Naslov sestanka | 5. seja Sveta za ekološko kmetovanje in trajnostno proizvodnjo hrane |
| Datum sestanka | 6. 3. 2024 |
| Kraj sestanka | Ministrstvo za kmetijstvo, gozdarstvo in prehrano in na daljavo preko platforme webex |
| Seznam prisotnih članov oz. namestnikov | * Mateja Čalušić, ministrica (MKGP), * Eva Knez (MKGP), * Andreja Komel (MKGP), * Marko Slavič (Vila Natura d.o.o.), * Martina Bavec (FKBV), * Robert Veberič (BF UL), * Uroš Brankovič (Mreža Plan B za Slovenijo), * Matej Kline (Permakulturni inštitut MB), * Rok Mihelič, Anton Žnideršič (Slovensko združenje za ohranitveno kmetijstvo), * Karmen Fortuna (TZS), * Nina Barbara Križnik (Zbornica kmetijskih in živilskih podjetij), * Katja Temnik (Zeliščni vrt Majnika), * Marija Marinček (ZDEKS), * Anja Bolha (ZPS), * Jožica Polajžer (ZZS), * Maja Kolar (Inštitut Ekosemena), * Janez Pirc (KGZS), * Mateja Škrl Kocijančič (Združenje družinskih vinogradnikov – vinarjev Slovenije), * Simon Golob (ČZS) * Brigita Golob, Suzana Marolt (URSVHVVR), * Florjan Peternelj (Sindikat kmetov Slovenije). |
| Seznam odsotnih članov oz. namestnikov | * ZSPM, * Združenje Demeter Slovenije. |
| Drugi prisotni | * Barbara Rupnik (Zbornica kmetijskih in živilskih podjetij) * Jaka Kastelic (ZSPM), * Matic Miklič (Angus d.o.o.), * Tina Majhenič (MKGP), * Ana Frelih Larsen (SSP), * Anton Jakljevič (Ljubljanske mlekarne). |
| Zapisnik pripravili | Ines Fartelj , mag. Maja Žibert |

**Z A P I S N I K**

|  |
| --- |
| Sklepi |

1. MKGP zaprosi Sklad kmetijskih zemljišč in gozdov RS, da pripravi podrobno analizo zemljišč na VVO in VVO1, še posebej iz vidika zapadlosti pogodb. Na eni izmed naslednjih sej MKGP predstavi pridobljeno analizo
2. Inšpektorat za kmetijstvo, gozdarstvo, lovstvo in ribištvo predstavi zadnje rezultate vzorčenja na najožjih VVO.
3. Svet predlaga ministrstvu, da sledi usmeritvam na VVO1, da se na teh območjih uporabljajo sredstva, ki so dovoljena v ekološki pridelavi.
4. Naslednja seja bo potekala predvidoma maja 2024.

|  |
| --- |
| Vsebina zapisnika |

Pričetek sestanka: 13:00

**Dnevni red:**

1. **Pregled sklepov 4. seje Sveta za ekološko kmetovanje in trajnostno proizvodnjo hrane z dne 20. 12. 2023.**
2. **Predstavitev stanja na področju trgov z ekološkim mlekom (g. Jakljevič Anton, Ljubljanske mlekarne).**
3. **Predstavitev lastne kmetijske prakse ekološke pridelave mleka (g. Matic Miklič, farma Prestranek).**
4. **Ekološko kmetovanje na VVO območjih – primeri dobrih praks iz Nemčije (dr. Martina Bavec, FKBV).**
5. **Predstavitev predlogov sprememb za bolj ciljne podpore ekološki pridelavi (MKGP).**
6. **Razno.**

Podrobno po posameznih točkah dnevnega reda:

Pred pričetkom seje je MKGP člane sveta seznanilo o spremembah sklepa o ustanovitvi Sveta za ekološko kmetovanje in trajnostno proizvodnjo hrane in imenovanju članov, saj se je Svetu priključila nova nevladna organizacija Ekosemena, Inštitut za ekološke raziskave in trajnostni razvoj in pri Trgovinski zbornici Slovenije je prišlo do spremembe namestnika.

1. **Pregled sklepov 4. seje Sveta za ekološko kmetovanje in trajnostno proizvodnjo hrane z dne 20. 12. 2023.**

Svet je pregledal sklepe iz 4. seje, ki je potekala dne 20. 12. 2024. Glede točke 6 pretekle seje: »MKGP preveri pravila, ki določajo, kdaj se določen GERK smatra, da je obdelan« je bilo dogovorjeno, da bo član, ki je postavil vprašanje, le to naslovil pisno na MKGP, ki bo pripravilo pisni odgovor. Ob tem so predstavniki MKGP zaprosili, da se vprašanje opiše v širšem kontekstu. Ostali sklepi so bili realizirani v nadaljevanju 5. seje.

1. **Predstavitev stanja na področju trgov z ekološkim mlekom (g. Jakljevič Anton, Ljubljanske mlekarne).**

g. Jakljevič Anton je predstavil stanje ne področju trga ekološkega mleka in mlečnih izdelkov v Evropi in Sloveniji. Dotaknil se je prireje in predelave ekološkega mleka, ki rasteta. Člane je seznanil s premijami in izzivi s katerimi se soočajo, z njihovim programom ponudbe BIO segmenta, odkupom ekološkega mleka in podal predloge za povečanje potrošnje ekološkega mleka v Sloveniji. Povedal je, da si v podjetju želijo, da bi potrošniki bolje prepoznali prednosti, ki jih prinaša ekološko pridelana hrana in opozoril na prešibko ozaveščanje in izobraževanje potrošnikov, predvsem iz vidika prepoznavanja razlik med ekološkimi in neekološkimi produkti. Želijo si hitrejšega napredka. Cilj Ljubljanskih mlekarn je pridelati in predelati slovenski produkt po celotni verigi. Povedal je, da je mlekarstvo zelo zahtevna panoga in vsaka kmetija ni primerna za to. Najmanj en član družine mora biti pokrit finančno oz. ga mora ta posel pokriti finančno. Menijo, da je cena ekološkega mleka v Sloveniji dobra napram Evropi, potrebno pa bilo postaviti sistem, ki bo stimulativen dolgoročno. Omenil je izziv učinkovitih subvencij in podpor, ki bi morale biti dolgoročne in iz več virov. Pove, da je proizvajalce strah npr. birokracije, sprašujejo se, če bodo lahko dosegli cilji in ali bodo lahko uspeli. Predlagajo proaktivni pristop k spodbujanju v preusmeritev in proaktivno delovanje strokovnih služb, da bi se kmetje počutili bolj varne.

1. **Predstavitev lastne kmetijske prakse ekološke pridelave mleka (g. Matic Miklič, farma Prestranek).**

Svoje izkušnje iz pridelave ekološkega mleka v praksi je prestavil g. Matic Miklič iz farme Prestranek. S Svetom je delil stanje na njihovem kmetijskem gospodarstvu in izzive s katerimi se soočajo na kmetiji. Omenil je, da imajo na kmetiji zaposlene tudi tujce, za katere je potrebno pridobiti delovna dovoljenja, kar je predstavlja daljši proces (leto do leto in pol). Povedal je, da ne vidi prihodnosti v slovenskem in tujem kadru, da bi delo na kmetiji bilo opravljeno kvalitetno. Izpostavil je, da v slovenskem kmetijstvu primanjkuje znanja, tako na strani kmetovalcev kakor tudi na strani svetovalcev, in da je pomemben kakovosten prenos znanja s strani stroke do kmeta in med kmeti samimi. Povedal je, da njihova kmetija večino znanja in idej pridobiva iz dobrih praks v tujini. Izpostavil je visoke stroške energentov in drugega materiala, ki je potreben za pridelavo in rejo ter nizko odkupno ceno pridelkov in izdelkov napram stroškom, ki jih nosi kmetija. Premija 0,13 € na ekološko mleko se mu zdi prenizka, tudi zaradi visokih cen stroškov. Na kmetiji imajo težavo z nakupom ekoloških surovin v Sloveniji, saj določenih ekoloških surovin ni mogoče dobiti ali jih je premalo ali so slabe kvalitete. Izpostavil je, da veterinarji ne poznajo zakonodaje (ekološke) in je predlagal, da bi bilo potrebno tudi njih bolj izobraziti v tej smeri oz. jih poslati na izobraževanja (tudi v tujino).

Po točkah 2 in 3 je sledila razprava. Prisotni so razpravljali o ceni, stroških in izobraževanju kmetov in potrošnikov, pri čemer so se večinoma vsi strinjali z mnenji g. Jakljeviča in g. Mikliča. Karmen Fortuna pove, da na TZS ugotavljajo, da je cena za potrošnika glavni kriterij, da kupuje manj ekološke hrane. Pove, da kot TZS ne morejo vplivati na potrošnike, in da nimajo vpliva na poslovne odločitve trgovcev (niti ga ne smejo imeti), tudi iz vidika varstva konkurence. Državna sekretarka Eva Knez pove, da se je MKGP začelo medresorsko povezovati z drugimi ministrstvi. Želijo narediti premik naprej na področju bolj tarčnega usmerjanja sredstev, da bi se spremenile navade potrošnikov in razumevanje hrane in prehrane. Povedala je, da je na strani MKGP razumevanje za take spremembe.

G. Jakljevič pove, da cena ekološkega mleka pada tako zaradi cen konvencionalnega mleka kakor tudi zaradi nekih trenutnih modnih trendov (npr. mleko s proteini).

Marija Marinček (ZDEKS) spomni na težavo s pomanjkanjem svetovalcev specializiranih za ekološko kmetovanje, saj brez njih težko pomagajo kmetom.

Florjan Peternelj (Sindikat kmetov Slovenije) je menil, da se ne usmerja pravilno družinskih kmetij. Opozoril je na upad števila kmetij, ki se ukvarjajo s prirejo mleka. Strinja se, da bi morali že otroke v vrtcih in šolah izobraževati o ekološki hrani. Potrebno bi bilo drugače razmišljati o subvencijah oz. o načinu dodeljevanja subvencij, in da subvencije ne pokrijejo stroškov na kmetiji. Prav tako se je strinjal, da manjka kakovostnega izobraževanja. Pove, da majhne kmetije veliko krat težko pridejo do zagonskih sredstev.

Prav tako se je Katja Temnik (Zeliščni vrt Majnika) strinjala s podhranjenostjo kadra za ekološko svetovanje, in da bi bilo potrebno nujno narediti nekaj na tem področju. Pove, da do preveč bistvene formalnosti namesto vsebine.

Janez Pirc (KGZS) je menil, da se preveč primerjamo z drugimi državami (Francija, Avstrija) in ne pogledamo kaj imamo realno v Sloveniji. Strinja se, da moramo znanje iskati tudi v tujini, vendar doda, da bi ga več pričakoval tudi od naših institucij. Meni, da ne smemo varčevati pri financiranju izobraževanja.

1. **Ekološko kmetovanje na VVO območjih – primeri dobrih praks iz Nemčjie (dr. Martina Bavec, FKBV).**

Dr. Martina Bavec (FKBV) je predstavila ekološko kmetovanje na vodovarstvenih območjih kot metodo za izboljšanje kakovosti vode. Povzela je stanje kmetijskih obdelovalnih površin na VVO območjih v Sloveniji, ki obsega 17% površine. Od tega je dobrih 81.400 ha na kmetijskih obdelovalnih površinah, od česar se jih ekološko obdeluje le 11,4%. Predstavila je analizo kakovosti pitne vode v RS ter opisala kako bi z ekološkim načinom kmetovanja na teh območjih lahko zmanjšali problem s kakovostjo pitne vode. Pove, da raziskave iz tujine kažejo, da investiranje v ekološko kmetovanje na VVO vpliva na strošek za uporabnika vode, ki je za 27x manjši, kot če se uporablja različne postopke sanacij. Predlagal je še sklepe: vzpostavitev projektov preusmeritve na VVO po vzoru iz tujine (Nemčija, Francija) na nivoju npr. LAS ali drugih (regijskih) projektov; lastnik (država) lahko predpiše način kmetijske pridelave na svojih zemljiščih; pregled uredb za VVO s tega vidika in sprememba predloga uredbe za občino Krško – sprememba 18. člena, kjer je potrebno dopisati možnost uporabe FFS dovoljenih za ekološko pridelavo.

V razpravi je Marija Marinček (ZDEKS) zaprosila MKGP, da bi nevladnike opozarjal na gradiva, ki gredo v javno obravnavo. Državna sekretarka je odgovorila, da bo MKGP dalo usmeritve glede tega.

Janez Pirc (KGZS) pove, da so dali pripombe na uredbo za občino Krško. Pove, da ta uredba po njegovem vedenju ni bila usklajena z nobenim deležnikom, in doda, da sprejemanje uredb brez strokovnih argumentov, analiz in tega, da so kmetje seznanjeni ni vredu. Jaka Kastelic podpre KGZS.

1. **Predstavitev predlogov sprememb za bolj ciljne podpore ekološki pridelavi (MKGP).**

Na koncu so predstavniki Ministrstva za kmetijstvo, gozdarstvo in prehrano (MKGP) sodelujoče seznanili s pripravljenimi predlogi sprememb za bolj ciljne podpore ekološki pridelavi iz naslova Strateškega načrta skupne kmetijske politike za obdobje 2023-2027.

V razpravi Florjan Peternelj predlaga, da se pripravi nov katalog stroškov. Andreja Komel odgovori, da je katalog stroškov, ki ga potrebujemo za izvajanje intrevencij SN SKP 2023 -2027 vključen v delo programa dela KIS, kar omogoča enostavno in redno posodabljanje kataloga. Še vedno bo mogoča tudi uporaba treh ponudb, na enak način kot pri izvajanju PRP 2014 - 2020. Člane pozove, da dajo svoje pripombe na katalog, ko bo v javni razpravi.

Martina Bavec da predlog, da se pri ukrepih, kjer je predlog dviga na 75%, upošteva dvig samo za 100% ekološke kmetije, in da pogreša stimulacijo za ekološko predelavo. Andreja Komel pove, da je že sedaj varovalka, da mora imeti kmetija vsaj 51% površin vključenih v ekološko kmetovanje. Za ekološko predelavo pove, da je maksimalna podpora 50%, v skladu z zakonodajo, že sedaj uporabljena. Nakup predelovalne opreme je precej specifičen, saj se običajno konvencionalna in ekološka predelava vršita na enakih strojih, vendar v različnih serijah. Zato bo enako, kot pri primarni kmetijski proizvodnji potrebno proučiti podobno rešitev, da bodo tudi predelovalci zagotavljali vsaj 50% predelave ekoloških proizvodov na podprti opremi. Pozove, da se člani seznanijo z merili, ki že sedaj dajejo prednost ekološkim kmetijam.

Jaka Kastelic predlaga, da bi bilo manj razpisov z višjo višino razpisanih sredstev. MKGP pove, da bo zadevo proučilo.

1. **Razno**

* dr. Maja Kolar (Ekosemena, Inštitut za ekološke raziskave in trajnostni razvoj) je ostalim članom predstavila njihovo delovanje.
* Janez Pirc (KGZS) zaprosi, da se pred sejami pošlje članom in namestnikom gradivo v celoti, prav tako predloge sklepov.
* Sklepi so bili soglasno sprejeti, z izjemo sklepa št. 3, pri katerem se je predstavnik KGZS pri glasovanju vzdržal.

Konec sestanka: ob 15:45.

|  |
| --- |
| Seznam prilog |

* Lista prisotnosti članov, ki so bili fizično prisotni na seji.